2006. VI. 22. - Űripari cégek figyelmébe! - A Magyar Űrkutatási Iroda felhívja az űripari cégek figyelmét az Európai Űrügynökség ESID rendszerére. Az ESID (European Space Industry Directory) rendszeren keresztül a cégek bemutatkozhatnak, termékeiket online módon ajánlhatják más cégeknek, valamint projektjükhöz további európai partnereket kereshetnek. Az ECS (European Cooperating States) Egyezmény lehetővé teszi továbbá, hogy a hazai kis-és középvállalkozások előtt nyitva álljon a lehetőség az ESA SME Adatbázisa előtt is.
2006. VI. 12. - Magyar előadás az ENSZ-ben - Az ENSZ Világűrbizottságának idei ülésszakának negyedik napján, június 12-én az ülést szimpózium követte, melyen egy magyar előadás is elhangzott. A "Space and Forests" (Világűr és erdők) című előadói ülés levezető elnöke Lothar Beckel, az osztrák űratlasz-projekt vezetője volt. Harmadik előadóként a Világűrbizottságba delegált országok (és a jelenlévő más szervezetek) képviselői dr. Csató Évától, a FÖMI munkatársától "Távérzékelési adatok erdészeti alkalmazása Magyarországon" címmel hallhattak előadást.
Dr. Csató Éva megtartja előadását. Tőle jobbra Alan Belward (Európai Bizottság), illetve Lothar Beckel (levezető elnök) látható.
2006. VI. 12. - Megkezdődött a COPUOS idei ülésszaka - Június 7-én megkezdődött az ENSZ Világűrbizottságának (UN COPUOS - Committee on Peaceful Uses of Outer Space) idei ülésszaka. A június 16-ig tartó ülésszakon COPUOS-tagállamként hazánk is képviselteti magát. Az ülés kezdetén a küldöttek megválasztották a Világűrbizottság tisztségviselőit a 2006-2007-es évekre. A hazai űrkutatás komoly elismerésként tekinthető, hogy a COPUOS első alelnökének a MŰI igazgatóját, dr. Both Elődöt választották meg.
A MŰI igazgatóját az ENSZ Világűrbizottságának első alelnökévé választották.
2006. VI. 5. - Űripari Napok 2006 - Május 29. és június 1-je között az ESA hollandiai tesztközpontjában, az ESTEC-ben rendezték a 2006. évi Űripari Napokat, az ISD 2006 című konferenciát. A rendezvényen a kis- és középvállalkozások űriparban betöltött szerepére hívták fel a figyelmet. Az előadások mellett folyamatos tárgyalásokat is tartottak az egymást megismerő űripari cégek képviselői. Magyarországról a három űripari cég mellett a Magyar Űrkutatási Iroda is képviseltette magát.
Magyarok az ESTEC-ben - balról jobbra: Ferencz András, a Naturen Kft., dr. Kazi Károly, a Bonn-Magyarország Elektronikai Kft., Horvai Ferenc, a MŰI, Igor Zayer, az ESA ESTEC, valamint Solymosi János, szintén a Bonn-Magyarország Elektronikai Kft. részéről
2006. VI. 5. - A MANT tisztújító közgyűlése - Május 25-én tartotta a Magyar Asztronautikai Társaság idei, ezúttal tisztújító közgyűlését a Műszaki és Természettudományi Egyesületek Szövetségének budai épületében. A tagság jelenlévő tagjai megválasztották a MANT tisztségviselőit: az elnököt, alelnököket, főtitkárt és helyetteseit, a bizottságok tagjait és az elnökség tagjait. A közgyűlés egyperces néma felállással emlékezett meg Lovász Lászlónak, a Gazdasági Bizottság elnökének elhunytáról. A rendezvény különlegessége, hogy a Társaság (első jogelődjének, az Asztronautikai Bizottság - AB) megalakulásának egy híján ötvenedik évfordulóján került rá sor. Az AB 1956. május 26-án alakult, elnöke Kulin György, titkárai Almár Iván és Sinka József voltak.
A MANT 2006. évi tisztújító Közgyűlésének csoportképe
2006. V. 24. - IRC-ülés Kölnben - Az Európai Űrügynökség Nemzetközi Kapcsolatok Bizottsága (ESA International Relations Committee - IRC) május 18-19-én tartotta 57. ülését, ezúttal Kölnben. Az ülésre a 2003 óta PECS tag (Európai Együttműködő Állam) Magyarország és Csehország először kapott meghívást. Az ülést a Német Repülési és Űrügynökség (DLR, Deutsche Luft- und Raufahrtagentur) kölni létesítményén belül 1990 óta működő, de a DLR-től szervezetileg független, közvetlen ESA intézményként működő Európai Űrhajósközpontban (EAC, European Astronaut Centre) tartották. Hazánkat a MŰI igazgatója képviselte. Az ESA External Relations igazgatójának előzetes felkérése alapján a MŰI igazgatója előadást tartott a magyar űrkutatásról, különös tekintettel ESA kapcsolataink értékelésére.
Az Európai Űrhajósközpont (EAC) épülete (Forrás: ESA)
2006. V. 23. - Világűrhét beszámoló - Az ENSZ Világűriroda (Office for Outer Space Affairs - OOSA) és a Spaceweek International Association (SIA) közös kiadásában megjelent a 2005-ös Világűrhétről szóló angol nyelvű, részletes beszámoló, melyből megtudhatjuk, hogy a Föld különböző országaiban (Németországtól, az Egyesült Államokon és Bangladesen át Trinidad és Tobagóig) hogyan ünnepelték az űrkorszakot. A Szputnyik-1 indításának hetén minden évben a Világűrhetet ünnepeljük az UNISPACE III ENSZ-konferencia óta. A magyarországi rendezvényeket is bemutató 64 oldalas kiadvány a SIA honlapjáról letölthető.
2006. V. 16. - PECS-beszámolás - Május 16-17-én kerül sor a MŰI-ben az évi rendes PECS-beszámolókra (akik nem most számolnak be, az év második felében fognak). Ezért ismét Magyarországra érkezett Bernard Zufferey az ESTEC-ből. Az ESA PECS-felelősét május 15-én szegedi körútra kísérte a MŰI. Zufferey urat dr. Both Előd igazgató, valamint Horvai Ferenc és Nagy Gábor, a MŰI munkatársai kísérték el a Szegedi Tudományegyetemre. Az egyes tanszékeken a fő téma a PECS és a SURE pályázatok voltak.
PECS-pályázatból folyó kísérlet bemutatása (balról jobbra: Tóth Ágota, Bernard Zufferey, dr. Both Előd, mellette a demonstrátor hallgatóval, valamint Nagy Gábor)
2006. V. 12. - 20 éves a magyar infravörös csillagászat - Az MTA Konkoly Thege Miklós Csillagászati Kutatóintézete idén ünnepli az infravörös csillagászat témakörben megjelent első magyar publikáció 20. évfordulóját. Ebből az alkalomból a csillagvizsgáló május 11-én külföldi előadók részvételével egésznapos kollokviumot rendezett, melyen a MŰI igazgatója is előadást tartott. Az előadások elsősorban az európai ISO és Herschel űrobszervatóriumok programjairól, a bennük való magyar részvételről szóltak.
2006. V. 12. - Az EUPOS 9. vezetőségi üléséről - 2006. május 4-5-én Varsóban, az EUPOS 9. vezetőségi ülésen Gerd Rosenthal tájékoztatta a résztvevőket, hogy az EUPOS teljes jogú tagságot kapott az ENSZ szervezésében létrehozott International Committee on Global Navigation Satellite Sytems (ICG)-ben, továbbá az RTCM szabványokkal foglalkozó nemzetközi szervezetben.
A tanácskozás során magyar vezetéssel megtartotta első ülését a vezetőség által létrehozott „System Quality, Integrity and Interference Monitoring” - SQII munkacsoport.
Az EUPOS vezetősége, magyar meghívásra, Budapesten tartja következő, 10. ülését 2006. november 23-24-én. Mindezekről részletesebben dr. Fejes István (FÖMI) honlapunkon megjelent cikkében olvashatnak.
2006. V. 7. - A MANT esszépályázatának eredményhirdetése - Május 6-án a Jövő Házában kihirdették a Magyar Asztronautikai Társaság és a Magyar Űrkutatásért Alapítvány által közösen meghirdetett ifjúsági esszépályázat eredményeit. A díjakat Kovács Kálmán informatikai és hírközlési miniszter nevében dr. Both Előd, az Informatikai és Hírközlési Minisztérium főosztályvezetője, a Magyar Űrkutatási Iroda igazgatója adta át. Az eseményen néhány szót szólt a fiatalokhoz dr. Magyari Béla, a MANT elnöke és egyben a MŰI vezető főtanácsosa, valamint a zsűri képviseletében dr. Kelemen János MANT-főtitkár és dr. Mészáros István a MANT elnökségi tagja. Az idén 50 éves egyesület történetére dr. Almár Iván, a MANT örökös tiszteletbeli elnöke emlékezett. A középiskolás kategóriában első és második helyezést szerző Orgel Csilla és Megyesi Dániel részt vehetnek az amerikai Nemzetközi Űrtáborban, Huntsvilleben.
Dr. Magyari Béla köszönti a diákokat.
Dr. Both Előd gratulál Orgel Csillának első helyezéséért.
2006. V. 4. - Az Iskolai Űratlasz népszerűsítése - Május 3-án a Bárdos László Gimnázium és Szakközépiskolában, Tatabányán az Iskolai Űratlasz népszerűsítése végett adott elő a MŰI igazgatója. Dr. Both Előd előadását a diákok mellett az iskola és más környező iskolák földrajz tanárai is hallgatták, akik véleményezésért cserébe át is vehették az űratlasz egy-egy példányát.
2006. IV. 28. - Űrpolitikai Munkacsoport ülés Párizsban - Április 27-én az ESA Igazgatóságon tartotta 8. ülését a Magasszintű Űrpolitikai Munkacsoport (High-level Space Policy Working Group). Az EU, az ESA, valamint Bulgária és Románia űrtevékenységet felügyelő minisztereinek részvételével 2007 júniusában rendezendő III. Európai Űrtanács első előkészítő ülésén az ESA és az EU külkapcsolatait és azok jövőjét tekintették át a delegáltak. Magyarországot Horvai Ferenc, a MŰI munkatársa képviselte.
2006. IV. 28. - PECS egyeztetés a MŰI-ben - 2006. április 26-án az ESA két munkatársa, dr. Henk Olthof (ESA Igazgatóság, Párizs) és Bernard Zufferey (ESA ESTEC, Noordwijk), valamint dr. Both Előd, a MŰI igazgatója, dr. Almár Iván, az ŰTT elnöke és dr. Ferencz Csaba, Solymosi János és dr. Szegő Károly ŰTT-tagok, továbbá Nagy Gábor szakmai tanácsadó áttekintette a PECS programban történt eddigi magyar részvételt, a magyar-ESA kapcsolatok alakulását. A megbeszélés kiemelt témája volt a magyar űripar helyzete. A találkozó apropóját két dolog szolgáltatta: Magyarország hamarosan megkezdi az ESA teljes jogú tagjává válást megelőző tárgyalásokat, Románia PECS-hez történő csatlakozásával pedig júniusban az ESA felállítja a PECS Irodát.
Az április 26-i PECS-megbeszélésen az ESA-t dr. Henk Olthof és Bernard Zufferey képviselte.
2006. IV. 21. - Tudás Napja a Jövő Házában - 2006. április 18-án került sor az IHM által szervezett Tudás Napja c. rendezvényre. Ennek során Kovács Kálmán informatikai és hírközlési miniszter átadta a "Jövőkép a Jövő Házából" pályázatok díjait, majd 13:30-tól sajtótájékoztató kezdődött. Utóbbi során a sajtó képviselői is megismerhették az "Űrsör" (Spacebeer) csapat tagjait. Az egyetemistákból álló öttagú magyar csapat az első, mely részvételt nyert az ESA Student Parabolic Flight programjára, tehát ennek megfelelően súlytalansági repülés során fizikai kísérletet végezhetnek - mint arról honlapunkon már többször hírt adtunk. A csapat tagjai a minisztertől elismerő oklevelet vehettek át, melyhez külön gratulálunk.
Az Űrsör csapat tagjainak Kovács Kálmán miniszter is gratulált
A súlytalansági repülésen résztvevő csapat tagjai
2006. IV. 18. - Asztrobiológia-oktatás Stockholmban - A Stockholm University magyar hallgatók számára két-három Ph.D. ösztöndíjas helyet hirdetett meg az asztrobiológia témakörében. Az érdeklődő hallgatók minderről részletesebben a www.astrobiology.physto.se weboldalon olvashatnak.
2006. IV. 18. - Az Iskolai Űratlaszról - A véleményező földrajz tanárok és az azt kérő újságírók megkapták űratlasz-példányaikat. Jelen hírrel a MŰI honlapjának Olvasóinak is szeretnénk bemutatni az Iskolai Űratlasz címoldalát. Reméljük, a tanulók szívesen forgatják majd a bolygónkat bemutató világatlaszt, mely tényleg úgy ábrázolja az országokat, ahogyan azok valójában kinéznek. (A bal oldali kis képre kattintva nagy méretben is megjelenítheti az atlasz címoldalát.)
2006. IV. 7. - Közeleg a SURE pályázatok beküldési határideje - Április 15, délután 5 óra. Ez a Nemzetközi Űrállomásokon végzendő kísérleteket támogató, ESA-EU közös megvalósításban meghirdetett SURE program pályázatainak beküldési határideje. Szeretnénk felhívni a figyelmet a határidő betartásának fontosságára. Ahogy Kovács Kálmán űrtevékenységet felügyelő miniszter korábban már rámutatott: a programban való részvétel, a nyertes és megvalósuló programok száma igen komolyan határozhatja meg a magyar kutatókról, űripari cégekről kialakult képet az ESA felé, az ESA-magyar csatlakozási tárgyalások megkezdésének küszöbén.
2006. IV. 7. - Magyar hallgatók is Valenciába utazhatnak - Az ESA idén három magyar hallgató részvételét támogatja a Nemzetközi Asztronautikai Kongresszuson (IAC) a Student Participation Programme keretében. Bár ez a szám nem nagy az utoljára három évvel ezelőtt, Európában rendezett kongresszusra kiutazó, ESA által támogatott magyar hallgatók számához viszonyítva, mégis jelentős, ha figyelembe vesszük, hogy mindössze 72 hallgató költségeit fedezi az Európai Űrügynökség. A nem-ESA tagállamból érkezők között a három magyar diákon kívül mindössze egy lengyel hallgató nyerte el a részvétel lehetőségét. Bacsárdi Lászlónak, Csengeri Timeának és Hirn Attilának ezúton is gratulálunk sikerükhöz!
2006. IV. 7. - Újabb magyar az űrben? - Simonyi Károly 1948-ban született, majd a hatvanas években vándorolt ki Magyarországról. 1981-től a Microsoft munkatársa, a Word és az Excel vezető fejlesztője. A Roszkozmosz orosz űrhivatal hivatalos bejelentése szerint Charles Simonyi lehet a világ ötödik űrturistája. A Nemzetközi Űrállomás fedélzetére készülő Simonyi útját egy hetesre tervezik. Az egyébként gyakorlott pilóta az első orvosi vizsgálatokon megfelelt. A nagy valószínűséggel második magyar űrutazóról további részleteket az Űrvilág cikkében olvashatnak.
2006. IV. 3. - COPUOS ülés - Bécsben megkezdődött az ENSZ Világűrbizottsága (COPUOS, Committee on the Peaceful Uses of Outer Space) Jogi Albizottságának (LS) április 13-ig tartó, 45. ülésszaka. Az ülésen résztvevő magyar küldöttséget dr. Both Előd, a MŰI igazgatója vezeti.